Marlize se breinoperasie 'n sukses: 'Ons dank die Here daarvoor' | Maroela Media
Marlize Kriel. (Foto: Facebook)
Marlize Kriel, die 23-jarige Von Hippel-Lindau-lyer van Witbank, se breingewas is Maandag tydens 'n operasie in die Dr. George Mukhari-staatshospitaal in Ga-Rankuwa, noord van Pretoria, suksesvol verwyder en sterk tans goed aan.
Maroela Media het vroeër berig Kriel, haar verloofde Adam Viljoen en hulle familie wou aanvanklik poog om R500 000 in te samel vir 'n breinoperasie in 'n private hospitaal, maar sy moes noodgedwonge die operasie vroeër ondergaan omdat haar toestand intussen egter só verswak het die operasie nie langer uitgestel kon word nie.
Viljoen het in Junie aan Maroela Media gesê Kriel is vroeër vanjaar met Von Hippel-Lindau se siekte, 'n oorerflike siekte wat gekenmerk word deur die vorming van gewasse en vloeistofgevulde sakke (siste) in verskillende dele van die liggaam, gediagnoseer. Dié gewasse is nie altyd kwaadaardig nie, maar veroorsaak ongelooflike pyn en drukking op die brein. Kriel het 'n gewas bo-op haar brein en een in haar breinstam.
Volgens Viljoen het die operasie ongeveer agt uur geduur. "Toe hulle haar uit die teater stoot, het sy nog geslaap en ons het saamgestap tot by die waakeenheid. Haar dokter, dr. Bakang Mosadi, se assistente het aan ons verduidelik dat daar geen komplikasies was tydens die operasie nie. Ons prys die Here daarvoor.
"Hulle wou haar aanvanklik aan die slaap hou tot vanoggend, maar toe ons gisteraand met besoektyd daar aankom, het sy regop gesit en haar oë het wakker rondbeweeg. Sy was baie spraaksaam en was baie bly om ons te sien. Sy het pyn gehad, maar sy het heeltyd gesê hoe graag sy 'n slush puppy wil hê en het haar bene op die bed geskud om te wys sy kan loop. Sy het ook grappe gemaak en gesê ons kan haar bed in die kar laai, want sy wil huis toe gaan."
Marlize en haar verloofde, Adam Viljoen. (Foto: Facebook)
Die paartjie is in April vanjaar genoop om R150 000 van hul spaargeld vir die troue vir 'n vorige operasie vir Kriel op te dok. "Marlize kon nie ophou praat oor die troue nie. Sy sê net heeltyd hoe graag sy met my wil trou."
Viljoen vertel Kriel se gesig is vandag baie opgeswel en haar ken is rou. "Haar gemoed is vandag 'n bietjie anders, ek glo dis maar omdat sy baie seer het en sy kon nie deur die aand slaap nie. Dr. Mosadi het haar kom besoek en het gesê hy kon die breingewas saam met sy twee voedingsare suksesvol verwyder."
Volgens Viljoen is Kriel se spraak nie aangetas nie, alhoewel haar gesig en lippe opgeswel is. "Sy vra heeltyd my of dit sleg lyk, dan sê ek net nee, dit lyk nie sleg nie. Sy sê ook vir my sy weet wie haar gesond gemaak het en dat sy deurentyd met die Here gepraat het. Sy weet haar genesing kom van Hom af."
Viljoen het vertel Kriel se pa, Johan, is in Januarie verlede jaar dood ná komplikasies van 'n breinoperasie nadat hy ook weens Von Hippel-Lindau se siekte gewasse in sy liggaam opgedoen het. "Haar pa s'n was so erg dat hy sy niere ook verloor het en dialise moes kry, en 'n gewas is van sy breinstam verwyder. Die operasies was wel 'n sukses, maar hy het sepsis (bloedvergiftiging) in die hospitaal opgedoen en is daaraan oorlede."
"Ons is dankbaar teenoor die Here," sê Viljoen. "Hy het vir ons gewys hoe kragtig Hy kan wees, nét deur gebed."
Twee beseer toe werker waterpyp raaksteek
Groep vriende deur gewapende mans in huis oorval
Sterkte mensie. Hoop dat alles nou sommer beter sal gaan.
Genade van Bo !
sterkte Marlize, hou Sy Hand styf vas, ek sal nog steeds jou in my gebede aan Hom opdra vir volle genesing, sterk wees
Ek glo Hy is die Groot GENEESHEER en die dokter net die insrument.Na my sig baie verswak het,het my vrou my oorreed om 'n spesialis te raadpleeg.Ek was bang ek kry slegte nuus maar het tog gegaan en vandag is my sig weer uitstekend omdat ek op Hom vertrou het.
Ek wonder net of so'n persoon heeltemal genees kan word.Sal iemand wat die toestand ken vir my verduidelik.Sterkte dame met jou herstelproses.